SIRI จับมือ XPG ลุย AMC ซื้อสินทรัพย์บริหารต่อ แย้มสนใจลงทุนธุรกิจ “รับฝากขายที่ดิน”
SIRI จับมือ XPG ลุยจัดตั้ง AMC ซื้อสินทรัพย์บริหารต่อ คาดสร้างรายได้เพิ่มในระยะยาว แย้มสนใจลงทุนธุรกิจ “รับฝากขายที่ดิน”
SIRI จับมือ XPG ลุยจัดตั้ง AMC ซื้อสินทรัพย์บริหารต่อ คาดสร้างรายได้เพิ่มในระยะยาว แย้มสนใจลงทุนธุรกิจ “รับฝากขายที่ดิน”
21 มิ.ย. 2564

นางสาววรางคณา อัครสถาพร ประธานผู้บริหารสายงานการเงิน บริษัท แสนสิริ จำกัด (มหาชน) หรือ SIRI เปิดเผยว่า SIRI ร่วมทำธุรกิจ กับ บริษัท บริหารสินทรัพย์ เอ็กซ์สปริง เอ เอ็ม ซี จำกัด (XSpring AMC) ซึ่งเป็นบริษัทย่อยของ บริษัท เอ็กซ์สปริง แคปปิตอล จำกัด (มหาชน) หรือ XPG ในสัดส่วน 50 : 50 เพื่อร่วมลงทุนในกองสินทรัพย์ ที่ประกอบด้วยลูกหนี้สิทธิเรียกร้องตามสัญญาสินเชื่อเพื่อการพาณิชย์และพักอาศัย และสัญญาหลักประกันซึ่งประกอบไปด้วยที่ดิน ที่ดินพร้อมสิ่งปลูกสร้าง อาทิ บ้านเดี่ยว ทาวน์โฮม และคอนโดมิเนียม ทั้งในกรุงเทพฯ และปริมณฑล (NPL) มูลค่ากองสินทรัพย์แรกประมาณ 127 ล้านบาทจากการชนะการประมูลของ XSpring AMC โดยจะนำมาบริหารสินทรัพย์ต่อ เพื่อต่อยอดธุรกิจ และสร้างรายได้เพิ่มในระยะยาว โดยจะมีส่วนแบ่งกำไรในสัดส่วน 50% ของกำไรจากกองสินทรัพย์
“เรากำลังขยายธุรกิจเพื่อการเติบโตที่มากขึ้น สู่ธุรกิจที่มีศักยภาพที่ดีในการสร้างรายได้ใหม่ ๆ จากธุรกิจที่มีความเกี่ยวข้องกับอุตสาหกรรมอสังหาริมทรัพย์ และมีพันธมิตรในการเสริมสร้างความแข็งแกร่งให้กับธุรกิจอสังหาริมทรัพย์ซึ่งเป็นธุรกิจหลักของเราไปพร้อม ๆ กัน” 
สำหรับการเดินหน้าประมูลซื้อกองสินทรัพย์ NPL ในครั้งนี้ SIRI เชื่อมั่นว่าจากความแข็งแกร่งของ XSpring ในฐานะกลุ่มธุรกิจการเงินและหลักทรัพย์ผู้ให้บริการทางการเงินครบวงจรที่เชื่อมโลกการเงินปัจจุบันกับโลกการเงินดิจิทัลหรือ Digital Financial Service เข้าไว้ด้วยกันรายแรกและรายเดียวในประเทศไทยที่มี License ของ XSpring AMC ซึ่งเป็นกลุ่มธุรกิจบริหารสินทรัพย์ ผสานกับความเชี่ยวชาญด้านอสังหาริมทรัพย์ของแสนสิริจึงคาดว่าจะได้รับการตอบรับที่ดี
นอกจากนี้ แสนสิริ และ XSpring AMC ยังมีแผนเดินหน้าเข้าประมูล กองสินทรัพย์ NPL ล้อตใหม่จากธนาคารพาณิชย์เพิ่มเติมในเดือนกรกฎาคมอีกด้วย
ทั้งนี้ SIRI ยังสนใจการลงทุนในธุรกิจ “บริการรับฝากขายที่ดิน” ที่จะรับซื้อฝากที่ดินในเขตพื้นที่กรุงเทพฯ และปริมณฑล รวมถึงเมืองท่องเที่ยวในจังหวัดใหญ่ อาทิ  เชียงใหม่ ภูเก็ต หาดใหญ่ พัทยา และหัวหิน เป็นต้น ในวงเงิน 50 ล้านบาทขึ้นไป ซึ่งจะดำเนินการโดยพลัส พร็อพเพอร์ตี้ ซึ่งเป็นบริษัทในเครือ เพื่อช่วยเสริมความแข็งแกร่งในการทำธุรกิจของ SIRI ในระยะยาวอีกด้วย
“แสนสิริเชื่อมั่นว่าด้วยความแข็งแกร่งของ XSpring ในฐานะกลุ่มธุรกิจการเงินและหลักทรัพย์ผู้ให้บริการทางการเงินครบวงจรที่เชื่อมโลกการเงินปัจจุบันและโลกบริการทางการเงินดิจิทัลหรือ Digital Financial Service ไว้ด้วยกันรายแรกและรายเดียวในประเทศไทย ผสานความเชี่ยวชาญด้านอสังหาริมทรัพย์ของแสนสิริจะผลักดันสู่การเป็น Strategic Partner ที่แข็งแกร่ง ที่จะร่วมกันสร้างความแตกต่างทางธุรกิจเพื่อต่อยอดและเชื่อมโยงเครือข่ายพันธมิตรที่หลากหลาย ทั้งธุรกิจอสังหาริมทรัพย์ การเงินและหลักทรัพย์ เข้าด้วยกันเพื่อสร้างการเติบโตแบบก้าวกระโดด ยกระดับและขยายขอบเขต Ecosystem ในโลกของการเงิน ดิจิทัลต่างๆ ให้กว้างขึ้นและตอบโจทย์ความต้องการของลูกค้าได้มากที่สุด อีกทั้งยังเป็นส่วนหนึ่งในการขับเคลื่อนเศรษฐกิจดิจิทัลของประเทศอีกด้วย” นางสาววรางคณา กล่าว